钦定古今图书集成/明伦汇编/官常典/第287卷 > 《少傅箴》北周·萧圆肃
## 钦定古今图书集成/明伦汇编/官常典/第287卷 > 《少傅箴》北周·萧圆肃

圆肃，梁武帝之孙。建德三年，授太子少傅，增邑九百户。圆肃以任当师傅，调护是职，乃作《少傅箴》曰：

惟王建国，辨方正位。左《史记》言，右《史记》事，莫不援立
太子，为皇之贰。是以《易》称“明两。”《礼》云：“上嗣东序，养德
震方，主器束发就学，宵雅更肄，朝读百篇，乙夜乃寐。
爱日惜力，寸阴无弃。视膳再饭，寝门三至，小心翼翼，
大孝烝烝。谋谟计虑，问对凝承，安乐必敬，无忘战兢。”
夫天道益谦，人道恶盈，汉嗣不绝乎驰道，魏储回环
于邺城，前史攸载，后世扬名。三善既备，万国以贞。姬
周长久，实赖元良；嬴秦短祚，诚由少阳。虽卜年七百，
有德过历而昌；数世万一，无德不及而亡。“敬之敬之！
天惟显思，光副皇极，永固洪基。观德审谕，授告职司。”